III ซื้อ “DG Packaging” ตลาดฯสิงคโปร์ ต่อยอดธุรกิจโลจิสติกส์ ปักธงรายได้ปีนี้โต 20%
III ซื้อ "DG Packaging" ตลาดฯสิงคโปร์ ต่อยอดธุรกิจโลจิสติกส์ คาดผลการดำเนินงาน H2/61 จะดีกว่า H1/61 เหตุเข้าไฮซีซั่น ปักธงรายได้ปีนี้โต 20%
19 มิ.ย. 2561

นายทิพย์ ดาลาล เปิดเผยว่า ที่ประชุมคณะกรรมการบริษัท ทริพเพิล ไอ โลจิสติกส์ จำกัด (มหาชน) หรือ III มีมติอนุมัติการเข้าซื้อหุ้นสามัญของบริษัท DG Packaging Pte. Ltd. (DGP) ซึ่งเป็นบริษัทจดทะเบียนในประเทศสิงคโปร์ ที่ดำเนินธุรกิจจัดจำหน่ายบรรจุภัณฑ์และให้บริการรับบรรจุสำหรับสินค้าอันตรายที่ใช้ในการขนส่งสินค้าในสัดส่วนร้อยละ 50 รวมมูลค่าทั้งสิ้นไม่เกิน 11 ล้านดอลลาร์สิงคโปร์ หรือคิดเป็นไม่เกิน 267.76 ล้านบาท
โดยบริษัทได้เข้าลงนามในสัญญาซื้อขายหุ้นกับผู้ถือหุ้นปัจจุบันของ DGP (สัญญาซื้อขายหุ้น) ในวันเดียวกัน ขณะที่คาดว่าจะสามารถเข้าซื้อหุ้น DGP ได้แล้วเสร็จภายในเดือน ก.ค.61
สำหรับประโยชน์ที่คาดว่าจะได้รับจากการเข้าลงทุนครั้งนี้ จะช่วยกลุ่มบริษัทสามารถเติบโตและต่อยอดทางธุรกิจในอุตสาหกรรมขนส่ง และโลจิสติกส์ของสินค้าอันตรายในประเทศสิงคโปร์ ซึ่งเป็นหนึ่งในศูนย์กลางการทำธุรกิจที่สำคัญของโลก เนื่องจากปัจจุบัน DGP เป็นผู้จัดจำหน่ายบรรจุภัณฑ์และให้บริการรับบรรจุสินค้าอันตรายที่ใช้ในการขนส่งสินค้า การเข้าลงทุนใน DGP จะช่วยเพิ่มประสิทธิภาพในการดำเนินธุรกิจจากการบูรณาการในแนวดิ่ง (Vertical Integration) ของกลุ่มธุรกิจโลจิสติกส์สำหรับเคมีภัณฑ์ และสินค้าอันตรายของกลุ่มบริษัท ซึ่งจะช่วยสร้างผลกำไรและกระแสเงินสดอย่างต่อเนื่องในระยะยาว
ส่วนแหล่งเงินลงทุนครั้งนี้จะมาจากเงินที่ได้รับจากการเสนอขายหุ้นให้กับประชาชนทั่วไปครั้งแรก (IPO) ของบริษัท
“การเข้าถือหุ้น DG Packaging ครั้งนี้ถือเป็นก้าวย่างทางยุทธศาสตร์ที่สำคัญของ ทริพเพิล ไอ ในการขยายธุรกิจในต่างประเทศโดยเฉพาะในประเทศสิงคโปร์ ซึ่งนอกจากจะเป็นศูนย์กลางทางการค้าในภูมิภาคอาเซียน ยังเป็นศูนย์กลางของตลาดโลจิสติกส์ สินค้าเคมี และสินค้าอันตรายในภูมิภาคนี้ การเข้าถือหุ้นใน DG Packaging ซึ่งเป็นพันธมิตรธุรกิจที่สำคัญของบริษัทฯ จึงเป็นการขยายธุรกิจในเชิงลึกที่จะเพิ่มกำไรให้กับกลุ่มบริษัทฯ ในอนาคต โดยจะเริ่มรับรู้รายได้เข้ามาภายในไตรมาส 3 และจะเริ่มรับรู้รายได้เต็มปีในไตรมาส 4 เป็นต้นไป” นายทิพย์ กล่าว
นอกจากนี้ DG Packaging ยังเป็นบริษัทฯ ที่มีผลประกอบการที่ดี โดยคาดว่าจะมีกำไรสุทธิในปี 2561กว่า 50 ล้านบาท  ซึ่งจะช่วยทำให้ผลประกอบการของ ทริพเพิล ไอ โลจิสติกส์ดียิ่งขึ้น ยิ่งไปกว่านั้น ทริพเพิล ไอ จะได้ประโยชน์จากเครือข่ายธุรกิจของ DG Packaging ซึ่งครอบคลุม 18 ประเทศใน 5 ทวีป ล่าสุด ในปี 2560 บริษัท DG Packaging  มีรายได้ 198 ล้านบาท และกำไรสุทธิ 31 ล้านบาท
สำหรับผลประกอบการของบริษัทในไตรมาส 2/2561 นั้น คาดว่าจะยังทรงตัวจากไตรมาส 1/2561 อย่างไรก็ตาม ผลการดำเนินงานในช่วงครึ่งหลังปี 61 จะปรับตัวดีกว่าในครึ่งปีแรก โดยทั้งปีคาดว่าจะเติบโตมากกว่า 20% เนื่องจากเป็นช่วง High Season ของธุรกิจโลจิสติกส์และการส่งออก ซึ่งปีนี้มีปริมาณการส่งออกมีการเติบโตสูงตามการขยายตัวของเศรษฐกิจโลก ยิ่งไปกว่านั้นธุรกิจหลักของบริษัทฯ ทั้งธุรกิจขนส่งทางอากาศ ขนส่งทางเรือ และขนส่งเคมีภัณฑ์ คาดว่าจะเติบโตเป็นไปในทิศทางที่ดี ในธุรกิจขนส่งทางอากาศ พันธมิตรหลักของบริษัทฯ ได้แก่ สายการบิน ไทยแอร์เอเซีย และไทยแอร์เอเซีย เอ็กซ์ มีการเปิดเส้นทางสายการบินใหม่ ซึ่งจะช่วยทำให้ปริมาณการขนส่งสินค้าเพิ่มมากยิ่งขึ้น
ขณะที่ รายได้ธุรกิจใหม่ของบริษัทฯ อาทิ การบริหารคลังสินค้าระหว่างประเทศ ก็จะช่วยผลักดันให้ธุรกิจขนส่งทางอากาศได้เติบโตอย่างแข็งแกร่งยิ่งขึ้น ขณะเดียวกันธุรกิจขนส่งเคมีภัณฑ์คาดว่าจะมีการขยายตัวมากยิ่งขึ้น จากการขยายตัวของเศรษฐกิจไทยและการลงทุนในอุตสาหกรรมขนาดใหญ่ซึ่งบริษัทฯ ได้ขยายพื้นที่คลังสินค้าเคมีเพื่อรองรับการเติบโตไว้เรียบร้อยแล้ว น่าจะได้ประโยชน์จากการปริมาณการขนส่งสินค้าในครึ่งปีหลังซึ่งเป็นช่วง Peak Season นอกจากนี้ บริษัทฯ ยังตั้งเป้าเข้าซื้อกิจการ (M&amp;A) ปีละไม่ต่ำกว่า 1 แห่ง